# Innlandet Venstre mener:

# Sykehusstrukturen i Innlandet må utredes på nytt

Da sykehusstrukturen var ute på bred høring sist, ble ulike varianter utredet og Sykehuset Innlandet anbefalte modellen med ett stort sykehus ved Mjøsbrua til erstatning for sykehusene i Elverum, Hamar, Sanderud, Reinsvoll, Gjøvik og Lillehammer. Dette ble betegnet som «liv laga».

Det ble etter hvert klart at dette ikke lot seg gjennomføre innenfor de økonomiske rammer som var stilt til rådighet, og «målbildet» som de kalte det, ble endret da det skulle forankres og vedtas av styret i Helse Sør-Øst.

Det som var hovedpoenget med å samle alt på ett sted, var ikke lenger like vesentlig. Funksjonsdeling var ikke til å unngå. Aktiviteten skulle fordeles på tre sykehus, hvorav ett nytt og stort, og fortsatt aktivitet på to eksisterende.

Innlandet Venstre mener at dette er en så vesentlig endring av det som ble sendt på høring, at en må få vurdert på nytt de ulike alternativene. Det er blant annet ikke lenger nødvendig å binde seg til et geografisk kompromiss ved Mjøsbrua når vi ikke lenger skal plassere bare ett sykehus. Og kanskje finnes det like gode alternativer der en bygger videre på eksisterende sykehus?

Den siste samfunnsanalysen viser klart at sykehus er en byfunksjon og at det ikke blir et godt sykehustilbud uten god rekruttering.

Det er også viktig å legge til rette for en utvikling der en ikke øker transportbehovene unødvendig og der en ikke bygger videre på fullt ut brukbare bygg. Klima- og miljøperspektivet må tillegges større vekt.

Vi mener også at nyere kunnskap viser at store sykehusinstitusjoner ikke nødvendigvis innfrir de kravene man er forespeilet, hverken med hensyn til økonomiske besparelser eller kvalitet i tjenesten.

Det heter i Nasjonal helse- og sykehusplan at «det fortsatt skal være en ryggrad av akuttsykehus i hele landet for å sikre beredskap og øyeblikkelig hjelp». Anbefalt nedre grense for opptaksområdet for akutt kirurgi i denne planen er 60-80 000 innbyggere. Sykehusene i Gjøvik, Lillehammer og Elverum/Hamar oppfyller alle dette kravet. Det forutsettes videre at sykehusene jobber i nettverk opp mot store regionsykehus (400 000 innbyggere), slik at pasientene uansett får tilgang til den beste ekspertisen.

Innlandet Venstre støtter intensjonene og målsettingene i Nasjonal Helse- og sykehusplan.

Innlandet Venstre vil:

* be om at sykehusstrukturen i Innlandet utredes på nytt
* at konseptet med ett stort sykehus, der alt samles under ett tak, og som er forlatt av begge sykehusstyrer, ikke vurderes på nytt
* at det legges vekt på å videreutvikle sykehus i eksisterende bygg der det er hensiktsmessig
* at det legges større vekt på de klima- og miljømessige påvirkninger en ny sykehusstruktur vil få, både i investeringsfasen og i driftsfasen